Protesoptog vir Derby-Lewis se vrylating. | Die Vryburger
Saterdag-oggend het ‘n groep besorgde burgers op Kerkplein in Pretoria bymekaar gekom om die vrylating van politieke gevangene, Clive Derby-Lewis van die ANC-regering te eis.
Die protesoptog was gelei deur verskeie prominente Boere-Afrikaner organisasies waaronder die HNP; die Pro-Afrikaanse Aksiegroep (PRAAG); die Boere Krisis Aksie; die Boere-Afrikaner Volksraad; die nuut gestigde Front Nasionaal party, as ook sanger-aktivis Steve Hofmeyr, getel het.
Die protes is deur die organiseerders gereël om beswaar te maak, teen die gruwelike menseregteskendings waaronder Derby-Lewis tans gebuk gaan. Clive, wat in 1993 skuldig bevind is aan die moord op die kommunistiese geweldenaar Chris Hani, het reeds 20 jaar van sy vonnis uitgedien en is reeds twee keer parool geweier.
Tenspyte daarvan dat Derby-Lewis gediagnoseer is met longkanker, en volgens vertroulike bronne slegs maande oor het om te leef, weier die ANC nog steeds om hom vry te laat. Intussen is Clive onlangs deur ‘n boosdoener in die gevangenes met ‘n gebreekte bottel gesteek, maar was eers mediese hulp toegestaan, nadat die ANC met regstappe gedreig is.
Die sameroepers van die optog het dit baie duidelik gemaak dat die ANC se selektiewe geregtigheid niks anders as banale menseregteskendings is nie, omdat díe gehate organisasie al verskeie van sy eie gevonnisde kaders en kamerade begenadig het, na slegs ‘n paar jaar tronkstraf.
Derby-Lewis, wat ‘n model-gevangene is, het reeds 20 jaar van sy vonnis uitgedien en die ANC se weiering is niks anders as marteling nie, het van die omstanders beweer.
Dan Roodt (PRAAG) het by die geleentheid uitgewys dat die ANC-terroriste wat verantwoordelik was vir die dood van 19 onskuldige mense en die verminking van 200 ander in 1983 tydens die Kerkstraat-bom, vandag op vrye voet is, terwyl die 78-jarige Derby-Lewis sy laaste dae in pyn en lyding in ‘n ANC tronk moet slyt.
Front Nasionaal het benadruk dat die onreg wat teen Clive gepleeg word, tekenend is van ‘n onderdrukkende regime en dat Boere-Afrikaners se enigste redding te vinde is om vir selfbeskikking te kies in die komende eenheidstaatverkiesing.
Na afsluiting van al die sprekers se redes, het die optog in die rigting van die hoofkantoor van die ANC se korrektiewe dienste beweeg, om ‘n versoekskrif vir die onmiddellike vrylating van Derby-Lewis aan die verteenwoordiger van die DKD te oorhandig.
Onder luide uitroepe van "Laat Derby-lewis vry!", het die groep dapper Boere-Afrikaners hulle in die rigting van die DKD hoofkantoor begewe, maar nie voordat enkele aggressiewe Julius Malema-ondersteuners, banaliteite soos "Kill the Boer, kill the farmer!"; "We will nationalise!", en "F#ck Derby Lewis, he can rot in hell!" aan die vreedsame protesgangers geskreeu het nie.
Die polisie het die plofbare situasie gelukkig ontlont, waarna die betoging voort gegaan het na sy bestemming. Voor die gebou het die verteenwoordiger van die DKD die protesleiers ingewag en die versoekskrif vir die onmiddelike vrylating van die Derby-Lewis oorhandig.
Na enkele woorde van die DKD beampte, het Abel Malan van die Boere-Afrikaner Volksraad ‘n voorbereide verklaring aan die betogers en die DKD voorgelees waarin gestipuleer word dat die ANC net 21 dae kans gegun word om aan die inhoud van die vrylatingseis te voldoen, waarna verdere stappe geneem sal word om die ANC te dwing om gehoor te gee.
Die groep moedige manne en vroue het daarna terug gekeer na Kerkplein, waar die sameroepers almal bedank het vir hulle ondersteuning.
Na ‘n kort gebed, het die protesgangers vreedsaam huiswaarts gekeer.
9 thoughts on “Protesoptog vir Derby-Lewis se vrylating.”
Transvaal Burger April 15, 2014 at 4:20 pm
Abel Malan. Is dit dié Malan wie ‘n lessenaar op Anton van Niekerk omgekeer het? Indien so; ‘n Man so na my hart.
DuP du Plessis April 15, 2014 at 5:21 pm
Einste hy, lid van die Boere-Afrikaner Volksraad wat by beide die aksies opgetree het, op Kerkplein en voor Poytens-gebou op die plek waar die ANC se motorbom ontplof het.
Ben Geldenhuys April 15, 2014 at 8:08 pm
Net ‘n regstelling, bykans die helfte van die persone teenwoordig by die protes optog was lede van die Verkennersbeweging. Gevolglik kan die Verkennersbeweging gerus ook maar genoem word onder die lys van organisasies wat deelgeneem het.
Sheugnet April 16, 2014 at 7:32 am
Ek stem. …en as die sanger-aktivis Steve Wonder genoem word, dan kan die liedjieskrywers, digters, moeders en mechanics ook by die naam genoem word.
Transvaal Burger April 16, 2014 at 9:05 am
Die voorval tussen Abel Malan en die Stellenbosche ‘akademikus’ herinner aan die volgende:
Danie Theron het na aanleiding van ‘n beledigende artikel t.o.v. die Transvaalse Republiek en die Boervolk wat op 22 April 1899 in The Star verskyn het , die redakteur van die koerant, ‘n ene mnr. Moneypenny, op sy regteroog gewiks.
Danie Theron was skuldig bevind aan aanranding en met 20 Pond beboet. Burgers wat aanwesig was het 25 pond en en 6 sjielings bygedra tot die betaling van die boete.
DuP du Plessis April 16, 2014 at 11:19 am
Nou praat jy! Dit is een van daardie verhale uit ons Boeregeskiedenis wat my tone laat omkrul van lekkerkry as ek dit lees.
Moontlik het jy al Oom Hendrik van Blerk se reeks oor Danie Theron se Verkenners gelees, maar Oom Hendrik se skryfstyl verander die geskiedenis in so ‘n lekkerlees-verhaal dat mens altyd net meer daarvan wil inkry.
Sonder om nou ‘Die Vryburger’ se kommentaarkolom vir advertensiewerk te misbruik, wil ek net noem dat ek steeds sekere van Oom Hendrik se boeke laat herdruk en versprei, o.a. ook die Danie Theron- en die Majuba-reekse.
Transvaal Burger April 16, 2014 at 12:53 pm
Ek ken nie die boeke-reeks van, Van Blerk nie. Dit sal mos goed wees as Die Vryburger werk maak daarvan om te help met ‘advertensie’ (om ‘n geldmag woord te gebruik) vir die tipe lektuur. Dan kan ons almal daaraan bekend gestel word en dit sodoende onder oë kry. Veral ons kinders.
In die laerskool het ons al die boeke van Mikro (Kuhn) in die reeks oor die Boere Oorlog stukkend gelees. Daardie tyd was daar nog biblioteke en biblioteekaresses by ons skole en by elke plaaslike gemeenskapssentrum. Toe dinge nog gewerk het.
Jy praat van tone omkrul, my hare staan nou op as ek dink aan daardie dae.
DuP du Plessis April 16, 2014 at 1:53 pm
Verw.: ” Dit sal mos goed wees as Die Vryburger werk maak daarvan om te help met ‘advertensie’ (om ‘n geldmag woord te gebruik) vir die tipe lektuur.”
Ja baie dankie, dis nou ‘n blink gedagte.
Dalk moet ons moet die redaksie se arm probeer draai vir iets soos ‘n “Boeke rubriek”. Ek dink ek sal so ‘n voorstel probeer motiveer.
Wian Steynberg April 17, 2014 at 11:22 am
Het Maandag “Geknelde Land”, Dinsdag “Offerland” en gister “Gelofteland” van FA Venter weer gelees.
Hoe wens ek ek het die geld gehad om hierdie boeke te kon herdruk en te versprei.